ఎన్‌బీఎఫ్‌సీ సంక్షోభ ప్రభావం కొనసాగొచ్చు
కార్పొరేట్‌ ఆదాయాలు రాణిస్తాయ
 అంతర్జాతీయంగా లోహాల గిరాకీ అంతంతే
ఇంటర్వ్యూ
ఫ్రాంక్లిన్‌ టెంపుల్టన్‌ ఇండియా ఎండీ, సీఐఓ ఆనంద్‌ రాధాకృష్ణన్‌
ప్రస్తుతం మార్కెట్లో అంత ఉత్సాహం కనిపించడం లేదని ఫ్రాంక్లిన్‌ టెంపుల్టన్‌ ఇండియా ఎండీ, సీఐఓ ఆనంద్‌ రాధాకృష్ణన్‌ పేర్కొన్నారు. ఎన్నికల అనిశ్చితి, కార్పొరేట్‌ పాలనలో అవకతవకలు, ఎన్‌బీఎఫ్‌సీ సంక్షోభ ప్రభావం కొనసాగుతుండడం ఇందుకు కారణాలని ఆయన అంచనా వేశారు. అయితే వచ్చే ఆర్థిక సంవత్సరం కార్పొరేట్‌ ఆదాయాల్లో మరింత ఉత్సాహం కనిపించవచ్చని కోజెన్సిస్‌ వార్తాసంస్థకిచ్చిన ఇంటర్వ్యూలో పేర్కొన్నారు. ఇంకా పలు అంశాలపైనా సవివరంగా మాట్లాడారు. ఆ విశేషాలు..
* ఇటీవల చోటు చేసుకున్న కార్పొరేట్‌ పాలన సమస్యలు మదుపర్ల సెంటిమెంటుపై ప్రభావం చూపుతున్నాయి. ఈ తరహా వ్యవహారాలు ఇంకా బయటపడవచ్చంటారా
కార్పొరేట్‌ పాలనలో స్వతంత్ర డైరెక్టర్ల సంఖ్య కూడా ఒక అంశమే. అయితే అది మదుపర్లపై ప్రభావం చూపేది కాదు. కానీ సీఈఓలకిచ్చే వేతన పరిహారాలు, పారదర్శకత, ఖాతా ప్రమాణాల వంటివి మాత్రం ప్రభావం చూపుతాయి. కావాలని ఏదైనా (ప్రతికూల) సమాచారాన్ని బయటకు చెప్పకుండా ఉంటే యాజమాన్యంపై పెట్టుబడుదార్లు విశ్వాసం కోల్పోతారు. కొన్ని కంపెనీలు ఖాతా విధానాలపై కఠినంగా ఉంటాయి. మరికొన్ని ఫర్వాలేదన్నట్లుగా ఉంటాయి. కఠిన ద్రవ్య లభ్యత పరిస్థితుల్లో కంపెనీలు ఎలా వ్యవహరిస్తాయన్నదానిపై వాటి వ్యాపారాలు ఆధారపడి ఉంటాయి. అయితే వ్యవస్థలో ఒత్తిడి మొదలైతే ఒక కంపెనీ నుంచి మరొక కంపెనీకి ఆ ప్రభావం పడుతూనే ఉంటుంది.
* ఏదైనా కంపెనీలో పెట్టుబడులు పెట్టే సమయంలో మీరు ఎలాంటి అంశాలను పరిశీలిస్తారు? ఇటీవల కార్పొరేట్‌ పాలన సమస్యల్లో చిక్కుకున్న కంపెనీల్లో పెట్టుబడులేమైనా పెట్టారా
మొత్తం వ్యవస్థను పరిశీలిస్తాం. కార్పొరేట్‌, సామాజిక పరిస్థితులన్నిటినీ బేరీజు వేస్తాం. మా విశ్లేషణ వ్యవస్థ వీటిని తనిఖీ చేస్తుంది. తొలుత ప్రాథమిక అంచనా వేశాక.. ఆ తర్వాత లోతుగా విశ్లేషిస్తాం. అందువల్లే తప్పులు జరగకుండా ఉంటాయి. మా ఫండ్‌లలో రెండింటికి సన్‌ ఫార్మాలో పెట్టుబడులు ఉండేవి. అయితే ఆ కంపెనీలో కార్పొరేట్‌ పాలన సమస్యలు వచ్చాక.. మేం దాన్నుంచి బయటకొచ్చాం. అయినా అందులో మేం పెట్టిన పెట్టుబడి తక్కువే. ఇక జీ ఎంటర్‌టైన్‌మెంట్‌, డీహెచ్‌ఎఫ్‌ఎల్‌లో ఎలాంటి పెట్టుబడులు లేవు. వేదాంతాలో మాకు చెందిన ఒక ఫండ్‌కు పెట్టుబడులున్నాయి.
* గత పాతికేళ్లలోనే స్టాక్‌ మార్కెట్‌పై ప్రభావం చూపిన అతిపెద్ద సంక్షోభం ఎన్‌బీఎఫ్‌సీల్లోని ద్రవ్య లభ్యత కొరతే అని అన్నారు. ఆ సంక్షోభ ప్రభావం ఇంకా కొనసాగుతోందా
మరికొద్ది కాలంపాటు ఆ సంక్షోభ ప్రభావం కొనసాగొచ్చు. పెద్ద నోట్ల రద్దు అనంతరం ఈక్విటీ, డెట్‌ మార్కెట్లోకి నగదు వచ్చింది. ఈక్విటీల్లోకి వచ్చిన నగదు వెనక్కివెళ్లింది. అందువల్లే మధ్య స్థాయి కంపెనీల షేర్లు నష్టాల పాలయ్యాయి. ఇపుడు ఫిక్స్‌డ్‌ ఇన్‌కమ్‌ మార్కెట్లో అది జరుగుతోంది. కాబట్టి ఆ సంక్షోభం ఇంకా పూర్తవ్వలేదనే నేను భావిస్తున్నా.
* దీని ప్రభావం వల్ల రూపాయి ఒత్తిడిలోకి వెళుతుందా
పెట్టుబడుల ఉపసంహరణ ఎక్కువగా ఉంటే ఒత్తిడి కనిపించవచ్చు. అయితే ఈ సమయంలో విక్రయాలు మరీ తీవ్రంగా ఏమీ లేవు. గతేడాది విదేశీ సంస్థాగత మదుపుదార్లు 5 బి.డాలర్లు విక్రయిస్తే.. దేశీయ మదుపర్లు 15 బి.డాలర్లు పెట్టుబడులు పెట్టారు. కాబట్టి ఒత్తిడి లేదు. రూపాయి అనేది విదేశీ పోర్ట్‌ఫోలియో పెట్టుబడిదార్లతో పోలిస్తే కరెంట్‌ ఖాతా లోటు, ముడి చమురు ధరలకే ఎక్కువ ప్రభావితమవుతుంది. ఎందుకంటే ముడి చమురు ధర 10 డాలర్లు పెరిగితే.. మన నుంచి 10 బి.డాలర్లు అదనంగా బయటకు వెళతాయి. కాబట్టి రూపాయిపై ఎఫ్‌పీఐల ప్రభావం తక్కువే అని చెప్పాలి.
* వర్థమాన మార్కెట్లలో భారత్‌పై ఏ మేరకు సెంటిమెంటు ఉందంటారు
మొత్తం మీద ప్రజలు కొంత కలత చెందినట్లే కనిపిస్తున్నారు. అయితే వర్థమాన మార్కెట్లలో భారత్‌ తీరు వేరు. భారత్‌లో  పెట్టుబడులు పెట్టి డబ్బు సంపాదించడానికి విదేశీయులకు అవకాశం ఉంటుంది. ఇక ప్రస్తుత పరిస్థితులకొస్తే ఎన్నికల నేపథ్యం, కార్పొరేట్‌ పాలన సమస్యల వల్ల కొంత మేర సెంటిమెంటు స్తబ్దుగా ఉన్నట్లే కనిపిస్తోంది. ప్రస్తుతం కార్పొరేట్‌ పాలన అంశంలో చిక్కుకున్న కంపెనీలన్నీ చిన్నవి కాబట్టి సరిపోయింది. పెద్దవైతే భారత్‌లో ఏం జరుగుతోందో అని అందరూ ఆందోళన చెందేవారు.
* ఎన్నికల ముందు షేర్లు పెరగట్లేదు. పెట్టుబడులకిది మంచి సమయమేనా
ప్రస్తుతం అంత ఉత్సాహం కనిపించడం లేదు. ప్రస్తుత ప్రభుత్వం అధికారంలోకి రాలేదని లేదా ప్రస్తుత మెజారిటీ ఉండదని భావిస్తున్నారు. మనం అంగీకరించినా.. అంగీకరించకపోయినా మార్కెట్‌ మోదీ ప్రభుత్వాన్ని ఇష్టపడింది. మోదీ తిరిగి ప్రధానమంత్రి అవ్వడన్న భావనలు ఉన్నందున అందుకు మానసికంగా ఇపుడిపుడే సిద్ధమవుతోంది.
* కార్పొరేట్‌ ఆదాయాల్లో మూడేళ్ల నుంచీ రెండంకెల వృద్ధిని సాధిస్తున్నాం. ఈ ఏడాది మరింత ఉత్సాహం కనిపిస్తుందంటారా
2018-19 కార్పొరేట్‌ ఆదాయాల్లో రెండంకెల వృద్ధి(12-13%) కనిపించింది. అవాంతరాలు కనిపించినా.. కొన్ని నష్టపోయిన రంగాలు తిరిగి రాణించడం ఇందుకు నేపథ్యమైంది. 2019-20పై మార్కెట్‌పై సానుకూల అంచనాలున్నాయి.  ఎస్‌బీఐ, ఐసీఐసీఐ బ్యాంక్‌, యాక్సిస్‌ బ్యాంక్‌ వంటి పెద్ద సంస్థలు తిరిగి పుంజుకుంటాయన్న అంచనాలున్నాయి.
* కొంత కాలంగా లోహ రంగం బలహీనంగా కనిపిస్తోంది. ఎందుకని
ప్రధాన కారణం చైనాయే. చైనాలో వాహన, నిర్మాణ కార్యకలాపాల నుంచి లోహాలకు అధిక గిరాకీ ఉంటుంది. అయితే ఆయా రంగాలు రాణించకపోవడం లోహ రంగాన్ని ఇబ్బందుల పాలు చేసింది. స్వల్పకాలంలో లోహాల గిరాకీ పుంజుకోవడానికి అవకాశాలు కనిపించడం లేదు. భారత ఉక్కు పరిశ్రమకు వచ్చిన ఢోకా ఏమీ లేదు. అయితే మేం టాటా స్టీల్‌లో మాత్రమే పెట్టుబడులు పెట్టాం. భారత్‌లో ఉక్కుకు గిరాకీ బాగుంది. అయితే కొని, అట్టే పెట్టిఉంచుకునేంతగా ఎక్కువ స్క్రిప్‌లు లేవు.
ప్రధానాంశాలు